นายกรัฐมนตรี ขอให้ทุกคนมีความสุขในช่วงเทศกาลสงกรานต์ พร้อมอำนวยความสะดวกให้ประชาชนเดินทางโดยสวัสดิภาพ
พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โพสข้อความผ่านเฟซบุ๊กส่วนตัวว่า "เทศกาลสงกรานต์" นอกจากจะเป็นหนึ่งในประเพณีแห่งความสุข ของประชาชนชาวไทยทั้งประเทศแล้ว ยังมีความสำคัญในเชิงสังคมอย่างยิ่ง โดยวันที่ 13 เม.ย.เป็น "วันผู้สูงอายุแห่งชาติ" และวันที่ 14 เม.ย.เป็น "วันแห่งครอบครัว" อันเป็นสถาบันพื้นฐานของสังคมไทย ซึ่งความเข็มแข็งของสถาบันครอบครัว สะท้อนความเข้มแข็งของบ้านเมืองได้อีกด้วย โดยคนไทยจำนวนมาก จะได้เดินทางกลับภูมิลำเนา เพื่อรดน้ำดำหัว-ขอพรพ่อแม่ ญาติผู้ใหญ่ รวมทั้งผู้มีพระคุณ และเสริมสิริมงคลเป็นพลังให้กับชีวิตในช่วงเทศกาลปีใหม่ไทยนี้ด้วยทั้งนี้เพื่อให้การสัญจรมีความสะดวกสบายและปลอดภัยขึ้น ได้ขยายถนน สร้างมอเตอร์เวย์ เพิ่มข่ายเส้นทาง ทั้งรถยนต์ รถไฟทางคู่-ทางสาม และเพิ่มศักยภาพสนามบิน ไม่เพียงรองรับการเดินทาง-การทำมาค้าขาย-การท่องเที่ยวของคนไทยเท่านั้น แต่รวมถึงชาวต่างชาติที่มาเยือนประเทศไทยอีกด้วย ซึ่งคาดว่าในปี 2566 นี้ หลังจากที่สามารถเปิดประเทศได้อย่างปลอดภัยเป็นประเทศแรกๆ ของโลก จะมีนักท่องเที่ยวต่างชาติเดินทางเข้าประเทศเพิ่มขึ้น รวมกว่า 27 ล้านคน ทั้งนี้โครงการก่อสร้างขนาดเล็ก-ขนาดกลางจำนวนมากในหลายจังหวัด ที่เสร็จสมบูรณ์ก็ได้เปิดให้บริการแล้ว รวมทั้งโครงการขนาดใหญ่ในเฟสแรกๆ ก็เริ่มทยอยเปิดให้บริการตามลำดับ เช่น มอเตอร์เวย์บางปะอิน-โคราช บางส่วนที่มีความพร้อม ก็เปิดให้ใช้ฟรี ตลอด 24 ชั่วโมง ในช่วงเทศกาลสงกรานต์ 12-18 เม.ย. รวม 7 วัน เป็นต้นโอกาสนี่ขอขอบคุณอาสาสมัคร จิตอาสา เจ้าหน้าที่ฝ่ายปกครอง ตำรวจ ทหาร และทุกๆ หน่วยงาน/องค์กร ที่ได้เตรียมความพร้อม เพื่ออำนวยความสะดวกให้กับพี่น้องประชาชนของเรา ในการเดินทางตลอดเส้นทาง ตลอด 24 ชั่วโมง จนถึงที่หมายอย่างปลอดภัย